CELEX: 62020TN0634
Language: el
Date: 2020-10-21 00:00:00
Title: Υπόθεση T-634/20: Προσφυγή της 21ης Οκτωβρίου 2020 — UPTR κατά Κοινοβουλίου και Συμβουλίου

21.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/24
            
         
      Προσφυγή της 21ης Οκτωβρίου 2020 — UPTR κατά Κοινοβουλίου και Συμβουλίου
      (Υπόθεση T-634/20)
      (2020/C 443/28)
      Γλώσσα διαδικασίας: η ολλανδική
      
         Διάδικοι
      
      
         Προσφεύγουσα: Unie van Professionele Transporteurs en Logistieke Ondernemers (UPTR) (Herstal, Βέλγιο) (εκπρόσωπος: F. Vanden Bogaerde, δικηγόρος)
      
         Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την προσφυγή ακυρώσεως·
               
            
                  —
               
               
                  να ακυρώσει το άρθρο 2, σημείο 4, του κανονισμού (EE) 2020/1055 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση των κανονισμών (ΕΚ) αριθ. 1071/2009, (ΕΚ) αριθ. 1072/2009 και (ΕΕ) αριθ. 1024/2012 με στόχο την προσαρμογή τους στις εξελίξεις στον τομέα των οδικών μεταφορών·
               
            
                  —
               
               
                  να επιφυλαχθεί ως προς τα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
      
                  1.
               
               
                  Πρώτος λόγος ακυρώσεως: η προσβαλλόμενη διάταξη συνιστά παράβαση του άρθρου 3, παράγραφος 3, ΣΕΕ και παραβίαση της αρχής της ελεύθερης κυκλοφορίας των υπηρεσιών.
                  Στον τομέα των οδικών μεταφορών και, ειδικότερα, των ενδομεταφορών, πρέπει να επιδιώκεται σταδιακή απελευθέρωση. Η προσβαλλόμενη διάταξη του κανονισμού 2020/1055 μειώνει το επίπεδο απελευθέρωσης που έχει επιτευχθεί έως τώρα, δεδομένου ότι προβλέπει υπέρμετρο περιορισμό ο οποίος θίγει κυρίως τους μεταφορείς που αποτελούν μέλη της προσφεύγουσας. Ο στόχος αποτροπής της κατάχρησης των ενδομεταφορών, στον οποίο βασίζεται η προσβαλλόμενη διάταξη, καλύπτεται ήδη από άλλα νομοθετικά μέτρα της Ένωσης (δέσμη μέτρων για την κινητικότητα).
               
            
                  2.
               
               
                  Δεύτερος λόγος ακυρώσεως: παραβίαση της αρχής της αναλογικότητας.
                  Πριν από την έκδοση του κανονισμού που περιέχει την προσβαλλόμενη διάταξη, δεν επικαιροποιήθηκε η αξιολόγηση αντικτύπου η οποία είχε πραγματοποιηθεί προηγουμένως σχετικά με την πρόταση της Επιτροπής για τον κανονισμό αυτό. Το Ευρωπαϊκό Κοινοβούλιο και το Συμβούλιο επέφεραν, όμως, σημαντικές τροποποιήσεις στην πρόταση της Επιτροπής και, επομένως, ήταν σκόπιμο και αναγκαίο να επικαιροποιηθεί η ως άνω αξιολόγηση αντικτύπου.